《蜥蜴》
宋代·吕陶

前年诏书褒蜥蜴，为与生民致膏泽。圣君虔祷享嘉应，其功似共乾坤敌。

载之令甲告天下，郡县奉承谁敢易。大臣作诗纪盛事，更唱迭酬盈卷帙。

去冬不雪春不雨，云在西郊尚凝密。顿来荧惑犯太阳，曜灵无光如血色。

九重焦劳念凶旱，细札数行殊怛恻。庶官群吏各奔走，欲以精诚干化力。

佛宫老庙皆恳叩，龙宇鹅坛竞搜索。又令中使持御香，岳渎遍祈犹未获。

首种不入最大事，而况三农方失职。传闻九路已蠲税，应是田畴少禾麦。

吁嗟蜥蜴厚颜否，造化至幽非尔责。青童柳枝宛如故，何事威灵减当日。

苍生若望尔为霖，安用庙堂贤辅弼。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。